รายการเดินหน้าประเทศไทย : ผลักดันยานยนต์ไฟฟ้า เสริมฐานพลังงาน 4.0
พลเอก อนันตพร กาญจนรัตน์ รัฐมนตรีว่าการกระทรวงพลังงาน กล่าวผ่านรายการเดินหน้าประเทศไทยว่า นโยบายแผนพลังงาน 4.0 ของประเทศไทย จะให้ความสำคัญในเรื่องของการใช้พลังงานให้เกิดประสิทธิภาพสูงสุดผนวกกับการนำเทคโนโลยีใหม่ๆ เข้ามาใช้ในการยกระดับ ซึ่งเรื่องที่ทางกระทรวงพลังงานให้ความสำคัญคือการเตรียมความพร้อมด้านโครงสร้างพื้นฐานโดยเฉพาะจุดบริการสถานีบรรจุไฟฟ้าเพื่อสร้างความเชื่อมั่นให้กับประชาชนและหน่วยงานต่างๆ หันมาใช้รถยนต์ไฟฟ้า (Electric Vehicle) ที่เป็นพลังงานสะอาดและมีราคาที่ถูกลง ซึ่งตั้งเป้าใน 20 ปี  จะลดใช้การพลังงานได้ถึงร้อยละ  40 ทั้งนี้ในส่วนของสถานีบรรจุไฟฟ้าในปี 2560 จะสามารถสร้างได้ 79 แห่ง และปี 2561 อีก 71 แห่งรวมเป็น 150 สถานีครอบคลุมทุกพื้นที่ทั่วประเทศ

นอกจากนี้ รัฐมนตรีว่าการกระทรวงพลังงานยังกล่าวอีกว่าประเทศไทยยังได้ให้การสนับสนุนการวิจัยและพัฒนาแหล่งกักเก็บพลังงาน (Energy Storage) ให้มีคุณภาพและมีราคาที่ถูกลง เพื่อสนับสนุนให้เกิดการใช้พลังงานไฟฟ้าของประชาชนและหน่วยงานต่างๆ เพิ่มมากยิ่งขึ้น
กริช  รวิวรรณ/สวท.